32004D0813
L 387/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 декември 2004 година
за приемане съгласно Директива 92/43/ЕИО на Съвета на списъка с обекти от значение за Общността за Атлантическия биогеографски регион
(нотифицирано под номер C(2004) 4032)
(2004/813/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/43/ЕИО на Съвета от 21 май 1992 г. за опазването на природните местообитания и на дивата фауна и флора (1), и по-специално член 4, параграф 2, алинея трета от нея,
като има предвид, че:
(1)
Атлантическият биогеографски регион, посочен в член 1, буква „в“, iii) от Директива 92/43/ЕИО, обхваща цялата територия на Ирландия, Нидерландия и Обединеното Кралство, а също и части от Белгия, Дания, Франция, Германия, Португалия и Испания, както е обозначено на биогеографската карта, одобрена на 23 октомври 2000 г. от Комитета за местообитанията, създаден съгласно член 20 от посочената директива.
(2)
По отношение на този регион в периода между март 2002 г. и юли 2004 г. въпросните държави-членки са изпратили до Комисията съгласно член 4, параграф 1 от Директива 92/43/ЕИО списъци с обекти, предложени като обекти от значение за Общността по смисъла на член 1 от посочената директива.
(3)
Списъците с предложените обекти са били придружени от информация за всеки обект, представена във формата, установен с Решение 97/266/ЕО на Комисията от 18 декември 1996 г. относно формата за представяне на информация за обектите, предложени за включване в мрежата „Натура 2000“ (2).
(4)
Тази информация включва най-последния и окончателен вариант на карта на обекта, изпратена от заинтересованата държава-членка, наименованието му, неговото местонахождение и площ, както и данните, получени в резултат от прилагането на критериите, посочени в приложение III към Директива 92/43/ЕИО.
(5)
Въз основа на проектосписъка, изготвен от Комисията в съгласие с всяка от заинтересованите държави-членки, който определя също така обекти с типове приоритетни природни местообитания или с приоритетни видове, следва да се одобри списък на обектите, които са избрани като обекти от значение за Общността.
(6)
Познанието за съществуването и разпространението на видовете и типовете природни местообитания се развива постоянно в резултат на наблюдението съгласно член 11 от Директива 92/43/ЕИО. Следователно оценката и изборът на обекти на общностно ниво са направени, като е използвана най-добрата налична към настоящия момент информация.
(7)
Съгласно съдебната практика на Съда на Европейските общности „за да се състави проектосписък на обекти от значение за Общността, който да доведе до създаването на единна европейска екологична мрежа на специални защитени зони, Комисията трябва да разполага с изчерпателен списък на обектите, които на национално ниво представляват съответен екологичен интерес, от гледна точка на целта на директивата за опазването на природните местообитания и на дивата фауна и флора. (…) Освен това само по такъв начин е възможно да се изпълни целта, посочена в член 3, параграф 1, алинея първа от директивата, за поддържане или възстановяване в едно благоприятно състояние на съхранение на типовете природни местообитания, както и на местообитанията на видовете в техния естествен район на разпространение, който може да се простира извън една или повече граници, вътрешни за Общността“ (3).
(8)
Въз основа на наличната информация и на общите оценки, направени в рамката на биогеографските семинари, подготвени от Европейския тематичен център за опазване на природата и биологичното разнообразие, както и на проведените с държавите-членки двустранни срещи, някои държави-членки не са предложили достатъчно обекти, така че да изпълнят изискванията на Директива 92/43/ЕИО за посочени типове местообитания и видове. Следователно за тези видове и типове местообитания, които са включени в приложение 2 към настоящото решение, не може да се заключи, че мрежата е завършена. Въпреки това, като се взема под внимание забавянето при получаването на информацията и при постигането на съгласие с държавите-членки, Комисията счита, че е целесъобразно да приеме първоначален списък на обекти, който ще е необходимо да бъде преразгледан съгласно разпоредбите на член 4 от Директива 92/43/ЕИО, по отношение на типовете местообитания и видовете, включени в приложение 2 към настоящото решение, за които съответните посочени държави-членки не са предложили достатъчно обекти съгласно изискванията на Директива 92/43/ЕИО.
(9)
Поради това, че продължават да са непълни знанията за съществуването и разпространението на типовете природни местообитания от приложение I и видовете от приложение II към споменатата директива, които се срещат както в морските териториални води, така и в морските води под национална юрисдикция извън териториалните води, не може да се заключи, че за тях мрежата е завършена или незавършена. Съответните видове и типове местообитания са представени в приложение 3 към настоящото решение. Следователно Комисията счита, че ако е необходимо, първоначалният списък ще бъде преработен по отношение на различните типове местообитания и видове, включени в приложение 3 към настоящото решение, в съответствие с разпоредбите на член 4 от Директива 92/43/ЕИО.
(10)
В приложение 3 към настоящото решение са включени и другите типове природни местообитания от приложение I и видовете от приложение II към споменатата директива, които подлежат на научно изследване.
(11)
Мерките, предвидени в настоящото решение, са в съответствие със становището на Комитета за местообитанията,
ПРИЕ НАСТОЯЩОТО РЕШЕНИЕ:
Член 1
Списъкът, включен в приложение 1 към настоящото решение, представлява първоначалния списък на обектите от значение за Общността за Атлантическия биогеографски регион в съответствие с член 4, параграф 2, алинея трета от Директива 92/43/ЕИО.
Списъкът следва да се преразгледа в светлината на по-нататъшни предложения от държавите-членки в съответствие с член 4 от Директива 92/43/ЕИО по отношение на посочени типове местообитания и видове, посочени в приложение 2 и в приложение 3 към настоящото решение.
Член 2
Адресати на настоящото решение са държавите-членки.
Съставено в Брюксел на 7 декември 2004 година.